যোগী আদিত্যনাথ মুখ্যমন্ত্রী হওয়ার পর থেকেই রয়েছেন খবরের শিরোনামে। প্রশাসনিক নানা নিয়মকানুনে রদবদলের পাশাপাশি তিনি রাজ্যে জারি করেছিলেন গো-হত্যার বিরুদ্ধে নিষেধাজ্ঞাও। 
মা-বোনদের সুরক্ষার্থে পথ-চলতি রোমিওরাও বেশ বিপদে পড়ে যোগীর রাজত্বে। কারণ, তাদের ধরতে পথে-ঘাটে ঘুরে বেড়াতে শুরু করে বিশেষ ব্রিগেড। 
সম্প্রতি আবারও এক খবরে নাম উঠে উত্তর প্রদেশের মুখ্যমন্ত্রীর। তবে এই খবরে, পরোক্ষে তাঁর হাত থাকলেও, সরাসরি কোনও সম্পর্ক নেই যোগী আদিত্যনাথের।
এক সর্বভারতীয় সংবাদমাধ্যমের প্রতিবেদন অনুয়ায়ী, এলাহাবাদের একটি ছোট্ট রেস্তোরাঁ ঘোষণা করে ‘যোগী থালি’-র কথা। প্রতি মাসের প্রথম দিনে পাওয়া যাবে এই নিরামিষ থালি। এবং এই পরিষেবা শুরু হয়ে গিয়েছে ১ সেপ্টেম্বর থেকেই। 
ভাত, ডাল, সবজি, দুটো তন্দুরি রুটি বা চারটে কচুরি, আচার, স্যালাড— মাত্র ১০ টাকার বিনিময়ে পাওয়া যাবে এই খাবার, বলে জানিয়েছেন ‘বাবা দা ধাবা’-র মালিক দিলীপ কুমার। যাঁকে স্থানীয়রা ‘কাকে’ বলেই চেনেন। প্রসঙ্গত, তিনি আত্তাসুরিয়া অঞ্চলের ‘অখিল ভারতীয় ক্ষত্রি মহাসভা’-র জেলা সভাপতিও। 
দিলীপ কুমার আরও জানান যে, দরিদ্র, সাধু-সন্ত ও শারীরিক প্রতিবন্ধী মানুষদের জন্য এই থালি একেবারেই বিনামূল্যে দেওয়া হবে। 
নিরামিষ থালি, ফলে এতে পেঁয়াজ-রসুন কিছুই থাকবে না। পরবর্তী সময়ে থালিতে একটি মিষ্টিও যোগ করতে চান বলে ইচ্ছা প্রকাশ করেছেন কাকে। যোগী থালির বাজার দর ৪০ টাকা হলেও, আমজনতার জন্য রেস্তোরাঁয় তা বিক্রি হয় ৫০ টাকায়। 
সাধারণ মানুষের সুবিধার্থে মুখ্যমন্ত্রী যোগী আদিত্যনাথের নানা কাজের জন্যই তাঁর নামে নাম রাখা হয় নিরামিষ থালিটির। দিলীপ কুমার বলেছেন যে, কেউ যদি সাহায্যের হাত বাড়িয়ে দেন তাঁকে, তা হলে এই থালির ব্যবস্থা থাকবে প্রতিদিন।